b"\n_START_ARTICLE_\nProte\xc3\xafna surfactant C\n_START_SECTION_\nLocalitzaci\xc3\xb3\n_START_PARAGRAPH_\nLa prote\xc3\xafna SP-C \xc3\xa9s l'\xc3\xbanica prote\xc3\xafna del surfactant pulmonar que est\xc3\xa0 espec\xc3\xadficament expressada en el par\xc3\xa8nquima pulmonar. Concretament, \xc3\xa9s sintetitzada per les c\xc3\xa8l\xc2\xb7lules epitelials alveolars de tipus II. La producci\xc3\xb3 s'inicia durant la gestaci\xc3\xb3 i la seva concentraci\xc3\xb3 s'incrementa a mesura que va avan\xc3\xa7ant correctament l'embar\xc3\xa0s.  _NEWLINE_Durant el proc\xc3\xa9s de bios\xc3\xadntesi i maduraci\xc3\xb3 de la prote\xc3\xafna C del surfactant pulmonar, el seu segment transmembrana orienta el C-terminal cap al lumen del reticle endoplasm\xc3\xa0tic, mentre que el segment N-terminal queda orientat cap al citosol. L'estudi d'emissi\xc3\xb3 fluorescent de la SP-C indica que el segment N-terminal es localitza a la superficie de les membranes i queda perfectament exposat al medi aqu\xc3\xb3s. Malgrat que l'evid\xc3\xa8ncia \xc3\xa9s encara insuficient, es sospita que aquest segment N-terminal de la prote\xc3\xafna C del surfactant, gr\xc3\xa0cies a les seves interaccions i conformaci\xc3\xb3, podria realitzar un rol especialment important en la distribuci\xc3\xb3 lateral de la prote\xc3\xafna en les bicapes i monocapes de surfactant. Tot i que no s'ha evidenciat en procediments in vivo, l'evid\xc3\xa8ncia cient\xc3\xadfica in vitro mostra com la prote\xc3\xafna orienta el carboni terminal cap a la superf\xc3\xadcie a\xc3\xa8ria de l'alv\xc3\xa8ol.\n_START_SECTION_\nFuncions\n_START_PARAGRAPH_\nEn el surfactant pulmonar hi ha dos tipus de prote\xc3\xafnes; les hidrof\xc3\xadliques i les hidrof\xc3\xb2biques. Les hidrof\xc3\xadliques son la SP-A i la SP-D, aquestes tenen la funci\xc3\xb3 primordial de protecci\xc3\xb3 cap als agents pat\xc3\xb2gens que arriben per inhalaci\xc3\xb3. En canvi, les prote\xc3\xafnes hidrof\xc3\xb2biques,SP-B i la SP-C, s\xc3\xb3n d'utilitat per aconseguir un treball respiratori adequat dins dels alv\xc3\xa8ols pulmonars. _NEWLINE_M\xc3\xa9s concretament, el rol principal de la prote\xc3\xafna SP-C \xc3\xa9s ajudar a proporcionar al surfactant les seves propietats biof\xc3\xadsiques per a reduir la tensi\xc3\xb3 superficial del l\xc3\xadquid en la interfase l\xc3\xadquid-aire dels alv\xc3\xa8ols i estabilitzar, conseq\xc3\xbcentment, l'estructura broncoalveolar. Aquesta caracter\xc3\xadstica permet estabilitzar el cicle inspiraci\xc3\xb3-expiraci\xc3\xb3 i l'\xc3\xb2ptim funcionament de les vies a\xc3\xa8ries._NEWLINE_Tot i aix\xc3\xad, els efectes de la prote\xc3\xafna SP-C en les propietats caracter\xc3\xadstiques de la bicapa fosfolip\xc3\xaddica del surfactant, no difereixen de la resta de prote\xc3\xafnes transmembrana que constitueixen aquesta subst\xc3\xa0ncia. Avui dia encara hi ha una porta oberta en la investigaci\xc3\xb3 sobre quina \xc3\xa9s la funci\xc3\xb3 espec\xc3\xadfica que desenvolupa la prote\xc3\xafna C en les propietats del surfactant._NEWLINE_Una altra caracter\xc3\xadstica de la SP-C, \xc3\xa9s que permet el pas de fosfol\xc3\xadpids entre les capes de la membrana. Aquesta propietat permet formar pel\xc2\xb7l\xc3\xadcules de fosfol\xc3\xadpids interfacials. Aix\xc3\xb2 \xc3\xa9s degut al car\xc3\xa0cter din\xc3\xa0mic associat al segment N-terminal, i la seva capacitat d'interaccionar amb les membranes o monocapes diferents d'on s'insereix la seva part intermembranosa (l'h\xc3\xa8lix alfa)._NEWLINE_La prote\xc3\xafna C del surfactant \xc3\xa9s la m\xc3\xa9s espec\xc3\xadfica de les prote\xc3\xafnes del surfactant pulmonar quant a les activitats biof\xc3\xadsiques que desenvolupa. S'han realitzat experiments en animals, concretament en ratolins, que demostren que una desactivaci\xc3\xb3 gen\xc3\xa8tica de l'expressi\xc3\xb3 del gen per codificar aquesta prote\xc3\xafna, paradoxalment, permet als animals respirar i sobreviure. Tot i aix\xc3\xad, l'evid\xc3\xa8ncia cient\xc3\xadfica mostra que el surfactant d'aquests animals modificats \xc3\xa9s m\xc3\xa9s inestable amb baixos volums al pulm\xc3\xb3 i que, per tant, una manca en la prote\xc3\xafna SP-C est\xc3\xa0 estretament lligada amb problemes respiratoris severs en humans."